ग्लोबलाइज़ेशन के युग में प्रवासी साहित्य केवल निर्मूल, व्यथा, वेदना, अतीत की ललक और गिरमिटिया मज़दूरों को देश से बोरिया-बिस्तर समेटने के द्वंद्व का साहित्य नहीं है। बल्कि इसके सृजनात्मक उद्देश्य का आकाशवृत्त और क्षितिज विस्तृत हुआ है। अब साहित्यकार नि:संकोच अपने आस-पास घटित यथार्थ या काल्पनिक अनुभव, सोसायटी में घुलना-मिलना, पासपोर्ट और नेशनलिटी का बदलना, अर्थकेन्द्रित विविध विषयों और दैनिक जीवन चर्या के संघर्ष को समाज में जागरूकता लाने के लिए विभिन्न पहलुओं के पन्ने उलटने का दंभ रखते हैं। प्रवासी जीवन, बदलते रिश्ते, स्वास्थ्य, शिक्षा, वृद्धावस्था और बेकारी आदि के संदर्भ में प्रशासन द्वारा निर्धारित योजनाओं की समस्याएँ और समाधान निकालने की क्षमता दर्शाते हैं। तकनीकी आविष्कार, इन्टरनेट, वेब और ब्लोग्स के कारण प्रवासी रचनाकारों की रचनाएँ तेज़ी से अधिकांश पाठकों के घरों में पहुँच जाती हैं और भारत के हिंदी साहित्यकारों को विश्व के अन्य देशों के साथ सामूहिक रूप से सम्मिलित करते हैं।